Jefgeni Olegowitsj Sudbin (Russies:Евгений Олегович Судьбин; gebore 19 April 1980, Sint Petersburg, Rusland) is 'n Russiese konsertpianis. Sudbin het by die Sint Petersburg Konservatoria gestudeer. Sy gesin het na Berlyn, Duitsland getrek toe hy tien jaar oud was, en hy het aldaar verskeie klavierkompetisies gewen en by die Hochschule für Musik Hanns Eisler in Berlyn gestudeer. Hy was vir nege jaar 'n leerling van Christopher Elton by die Purcell School en by die Koninklike Akademie van Musiek. Sy opvoeding het ook lesse met Murray Perahia, Claude Frank, Leon Fleisher, Stephen Kovacevich, Dmitri Bashkirov, Fou Ts'ong, Stephen Hough, Alexander Satz, en Maria Curcio ingesluit. Sudbin het reeds die musiek van Mozart, Beethoven, Tsjaikofski, Rachmaninoff, Medtner, Scarlatti, en Skriabin vir die BIS Records plate-etiket opgeneem. Sudbin woon sedert 1997 in die Verenigde Koninkryk. Hy het in Julie 2008 sy buiging by The Proms gemaak. Sudbin is dieselfde maand met Sally Wei in Italië getroud. Hy is in September 2010 aangestel as besoekende professor in klavier by die Koninklike Akademie van Musiek in Londen.